***Elementi i kriteriji vrednovanja***

***- Hrvatski jezik: 5., 6. i 7. razred***

**Elementi vrednovanja (predmetna područja**):

- hrvatski jezik i komunikacija

- književnosti i stvaralaštvo

- kultura i mediji.

**Hrvatski jezik i komunikacija**

Predmetno područje hrvatski jezik i komunikacija temelji se na ovladavanju uporabnim mogućnostima hrvatskoga jezika u jezičnim djelatnostima slušanja, govorenja, čitanja, pisanja i međudjelovanja koje omogućuju stjecanje komunikacijske jezične kompetencije na hrvatskome standardnom jeziku.

Predmetno područje obuhvaća stjecanje:

– jezične, uporabne, strategijske i društveno-jezične kompetencije

– vještina komunikacije i suradnje s drugima u različitim kontekstima, medijima i komunikacijskim situacijama

– komunikacijskih strategija radi razumijevanja i stvaranja teksta na temelju prije stečenoga znanja i učenja

– sposobnosti pomnoga čitanja obavijesnih i književnih tekstova, sposobnosti analize i interpretacije teksta te razumijevanja konteksta i značenjskih slojeva

– kompetencije stvaranja tekstova različitih vrsta i funkcionalnih stilova

– svijesti o sebi kao osobi koja izgrađuje, poštuje i izražava vlastiti (jezični) identitet te poštuje identitet drugih u okviru jezične i kulturno-jezične govorne zajednice.

**Književnost i stvaralaštvo**

Predmetno područje književnost i stvaralaštvo temelji se na razumijevanju književnosti kao umjetnosti riječi i osobite uporabe jezika. Književni je tekst umjetnička i društvena tvorevina koja ima osobnu, nacionalnu, kulturnu, društvenu i estetsku vrijednost. Kao stvaralačka jezična djelatnost, književnost je sastavni dio svakodnevnoga života.

Predmetno područje obuhvaća:

– razumijevanje, interpretaciju i vrednovanje književnoga teksta radi osobnoga razvoja, stjecanja i razvijanja znanja i stavova te vlastitoga stvaralaštva

– razumijevanje stvaralačke i umjetničke uloge jezika i njegova kulturnoga značenja

– stjecanje književnoteorijskih i književnopovijesnih znanja te uvida u reprezentativne tekstove hrvatske i svjetske književnosti radi razvoja stvaralačkoga i kritičkog mišljenja o književnome tekstu te proširivanja vlastitoga iskustva čitanja

– povezivanje jezičnih djelatnosti, aktivne uporabe rječnika i stečenoga znanja radi dubokoga i asocijativnog razumijevanja teksta

– potrebu za čitanjem književnih tekstova i pozitivan stav prema čitanju iz potrebe i užitka

– osobni i nacionalni identitet te razumijevanje općekulturnoga nasljeđa

– razvoj kreativne verbalne i neverbalne komunikacije

– stvaralačko izražavanje potaknuto različitim iskustvima i doživljajima književnoga teksta.

**Kultura i mediji**

Predmetno područje kultura i mediji temelji se na razumijevanju teksta u različitim društvenim, kulturnim i međukulturnim kontekstima. Predmetnim se područjem potiče razvoj znanja o sebi i drugima, uvažavanje različitih uvjerenja i vrijednosti te se omogućuje djelovanje u društvenoj zajednici.

Predmetno područje obuhvaća:

– kritički odnos prema medijskim porukama, razumijevanje utjecaja medija i njihovih poruka na društvo i pojedinca; stvaranje medijskih poruka i njihovo odgovorno odašiljanje

– razumijevanje kulture s gledišta svakodnevnoga života, s društvenoga gledišta, kulture u odnosu na popularnu kulturu i kulture u odnosu prema književnosti i ostalim umjetnostima te utjecaj kulture na oblikovanje vlastitoga kulturnog identiteta

– poticanje svjesnosti o jedinstvenosti i vrijednosti različitih mišljenja, stavova i ideja, društava i kultura radi uspješne komunikacije te razumijevanja drugih i drukčijih.

**Praćenje i provjeravanje razine usvojenosti obrazovnih ishoda**

- **usmene provjere** (sa ili bez najave, mogu se provoditi na svakom satu, kontinuirano tijekom nastavne godine)

- **predstavljanje djela za cjelovito čitanje** (na satu lektire kroz različite aktivnosti)

- **pisane provjere** (prema godišnjem izvedbenom kurikulu i vremeniku pisanih provjera, unaprijed se najavljuju)

- **pisani radovi**: školske i domaće zadaće različitih žanrova ( sastavci, zadaće vezane za lektire, plakati, slikokazi, rasprave, problemski članci, sažetci, dnevnici, dramatizacije i sl.)

**Školska zadaća** je pisani uradak na zadanu ili slobodnu temu. Unaprijed se najavljuje. Pišu se najmanje dvije školske zadaće u školskoj godini. Školska zadaća pokazatelj je ukupnih učenikovih jezičnih postignuća. Vrednuju se: sadržaj/žanr, ostvarenost teme, kompozicija sastavka, stil i jezik (originalnost i bogatstvo rječnika), gramatička i pravopisna točnost, čitljivost i urednost, razvidna struktura teksta.

Pisano se provjeravanje provodi poslije obrađenih i uvježbanih nastavnih sadržaja, kontinuirano tijekom nastavne godine.

Važan su dio vrednovanja i **bilješke** kojima se prati rad i napredovanje učenika te njegov odnos prema radu (aktivnost na satu, pisanje domaćih zadaća, nošenje pribora i sl.). U bilješke kojima se prati rad i napredovanje učenika ubrajaju se i rubrike za samovrednovanje i vršnjačko vrednovanje te različite liste procjena, izlazne kartice i sl., kao i usmeno vrednovanje što je važna povratna informacija za učenika u procesu poučavanja i učenja.

**Zaključna ocjena** izraz je postignute razine učenikovih kompetencija ostvarenosti odgojno-obrazovnih ishoda u i rezultat ukupnoga procesa vrednovanja tijekom nastavne godine. Zaključna ocjena na kraju nastavne godine **ne mora** proizlaziti iz aritmetičke sredine upisanih ocjena, osobito ako je učenik pokazao napredak u drugom polugodištu.

| **Ocjena** | **Obrazloženje** | **kriteriji vrednovanja** |
| --- | --- | --- |
| **dovoljan (2)** | **nepotpuno, površno i**  **s pogreškama, izneseno znanje slabo je povezano** | * Učitelj/učiteljica mu pomaže kod odgovaranja postavljajući pomoćna pitanja na koja učenik uvijek ne odgovara sigurno. * U izražavanju je nesamostalan i radi formalne pogreške. * Pri odgovaranju potreban je veći broj potpitanja i usmjeravanja prema točnom odgovoru. * Nabraja faze nekog procesa, ali ne može ga samostalno opisati i izvesti zaključke. * Čak i uz pomoć učitelja/učiteljice slabo i nesigurno primjenjuje znanje. * U analizi grafičkih i slikovnih priloga uočavaju se pogreške. * Površno i djelomično uočava osnovne procese. * Rijetko izražava vlastito mišljenje. * Slabo se služi dodatnim izvorima znanja i teško procjenjuje točnost ili relevantnost u dodatnoj literaturi. * Djelomično točno prikazuje rezultate istraživanja, a tumačenja rezultata su jako manjkava. * Pri provođenju istraživanja treba kontinuiranu pomoć, ali se trudi primijeniti osnovna pravila. * **Pisane provjere – postotak: 50% - 62%** |
| **dobar (3)** | **djelomično logično**  **i uvjerljivo** | * Vlada osnovnim sadržajima propisanim ishodima predmetnog kurikuluma i međupredmetnim očekivanjima. * U primjeni i povezivanju činjenica ne pokazuje sigurnost i samostalnost (nema bitnih pogrešaka pri izlaganju činjenica; potrebna su i potpitanja učitelja/učiteljice, osobito kad se radi o povezivanju materijala; ne zna smisleno i bez učiteljeve pomoći izložiti obrađene sadržaje učenja). * Nesiguran je u objašnjavanju uzročno-posljedičnih veza. * U rješavanju problemskih zadataka i prikazivanju međuodnosa treba pomoć učitelj/učiteljice. * Razumije osnovne obrađene programske sadržaje, ali ih ne primjenjuje u novoj situaciji niti potkrepljuje vlastitim primjerima. * Uz pomoć učitelja/učiteljice djelomično donosi zaključke pri analizi procesa i pojava. * Nedovoljno samostalno izvodi praktične radove. * Nedovoljno samostalno provodi istraživanje i primjenjuje usvojeno teorijsko znanje. * Vidljivi su propusti u opažanju, a u raspravama sudjeluje samo povremeno. * Prikazivanje i argumentacija rezultata nije dovoljno precizna te treba pomoć učitelja/učiteljice. * Uz pomoć prepoznaje ili postavlja istraživačka pitanja i služi se dodatnom literaturom. * **Pisane provjere – postotak: 63% - 79%** |
| **vrlo dobar (4)** | **točno, logično, temeljito i s razumijevanjem (izlaganje sigurno bez poštapalica)** | * Sigurno i solidno vlada ishodima predmetnoga kurikula i međupredmetnih očekivanja uz praktičnu primjenu, ali ima nedostataka u povezivanju detalja i činjenica (nedostatke u povezivanju činjenica ispravlja na napomenu /učiteljice). * Uspješno objašnjava naučeno. Služi se usvojenim znanjem i navodi vlastite primjere te logično obrazlaže ono o čemu govori uz rijetke poticaje ili pomoć učitelja/učiteljice. * Povezuje naučene nastavne sadržaje sa svakodnevnim životom. * Uglavnom samostalno rješava problemske zadatke. * Uspješno primjenjuje stečena znanja. * Gotovo uvijek primjenjuje znanja, sposobnosti i vještine u istraživanjima. * U provođenju istraživanja u potpunosti slijedi zadane etape uz manju pomoć u formuliranju istraživačkog pitanja. * Samostalno prikazuje rezultate istraživanja, analizira ih, izvodi zaključke i prezentira rezultate rada. * Uspješno samostalno opaža te često sudjeluje u raspravama i interpretacijama. * Samostalno odabire odgovarajuću literaturu i njome se služi. * **Pisane provjere – postotak: 80% - 89**% |
| **odličan (5)** | **izrazito točno, logično, temeljito, opširno, argumentirano** | * Usvojeno znanje primjenjuje u novim situacijama i na složenijim primjerima. * Uspješno primjenjuje stečeno znanje te povezuje sa srodnim sadržajima učenja drugih predmeta. * Samostalno rješava najsloženije problemske zadatke. * Samostalno uočava i tumači uzročno-posljedične veze i međuodnose navodeći vlastite primjere. * Naročito se ističe u diskusijama, praktičnim vježbama (grafikonima, mapama, prezentacijama, digitalnim materijalima). * Samostalno osmišljava praktične radove te pokazuje originalnost i kreativnost u njihovu izvođenju. * Samostalno postavlja istraživačka pitanja i na temelju njih osmišljava istraživanje, a rezultate rada kreativno prikazuje i argumentira uočavajući povezanost promatranih promjena s usvojenim nastavnim sadržajima i svakodnevnim životom. * Redovito sudjeluje u raspravama i interpretacijama. * Uspješno se služi dodatnom literaturom i izvorima te procjenjuje točnost podataka u dodatnoj literaturi. * Samostalno izvodi zaključke i uočava uzročno-posljedične veze i procese. * **Pisane provjere – postotak: 90% - 100%** |